kardosdrur/scandi-wiki huggingface dataset:
Flughafen Neubrandenburg

Flughafen Neubrandenburg, også benævnt Flughafen Neubrandenburg-Trollenhagen, Neubrandenburg Airport (IATA: FNB, ICAO: ETNU), er en regional lufthavn i byen Trollenhagen, Landkreis Mecklenburg-Strelitz, 6 km nordøst for Neubrandenburg i delstaten Mecklenburg-Vorpommern, Tyskland.

Historie 
I 1933 startede opførelsen af lufthavnen, og året efter var den færdiggjort og blev indviet som den militære "Fliegerhorst Neubrandenburg". Indtil 1942 fortsatte udvidelse af området, og med starten af 2. verdenskrig blev start- og landingsbanen belagt med beton, så større fly kunne benytte sig af stedet.

I 1944 bombede De Allieredes bombefly lufthavnen 2 gange, og stedet blev alvorlig skadet. Fra afslutningen af krigen til 1956 var lufthavnsområdet besat af Den Røde Hær. Der skulle gå 5 år, indtil der igen kom stor militær aktivitet på stedet. Det var DDR, der i 1961 placerede flere fly og kampenheder på stedet. Bl.a. var Jagdfliegergeschwader „Juri Gagarin“ placeret her med deres mange MiG-21 kampfly. Her var de placeret til kort tid efter Berlinmurens fald, hvor alle de militære enheder blev nedlagt.

Eksterne henvisninger 
 Flughafen Neubrandenburg officiel site 
 Teknisk information på Airports.de 

Neubrandenburg, Flughafen
Neubrandenburg, Flughafen
Etableret i 1934
Christina Onassis

Christina Onassis (født 11. december 1950, død 19. november 1988) er datter af Aristoteles Onassis og døde i en alder af 37 år.
Hun er nu begravet på øen Skorpios.

Hun har en datter Athina Onassis Roussel, som arvede en kæmpe formue på 1 til 2 milliarder US$.

Karriere 
Efter at hendes bror, Alexander, døde, gik Aristoteles Onassis i gang med at forberede sin datter til at overtage familieforetagendet. Hun blev sendt til New York City for at arbejde på hans kontor. Efter faderens død, arvede hun 55% af hans formue, som på det tidspunkt var vurderet til en værdi på 500 millioner amerikanske dollars. De resterende 45% dannede grundlaget for en fond, der blev etableret til minde om Alexander. Jacqueline Kennedy Onassis arvede $26 millioner af boet. Aristoteles Onassis fokuserede på Christina indtil han døde i 1975. Han så hende som sin efterfølger og oplærte hende i virksomhedsdriften af Onassis forretningsimperiet. Hun drev Onassis shipping imperiet succesfuldt videre efter sin far død.

Christina Onassis fik stor opmærksomhed i medierne for sin overdådige livsstil, forbrugsvaner, og turbulente personlige liv. På trods af sin rigdom, var hun ofte utilfreds med sin vægt og manglende evne til at finde kærlighed, der varede ved. Hun var ofte på slankekur og tabte sig en hel del i vægt, men tog det hurtig på igen og blev deprimeret. I en alder af tredive fik hun diagnosen depression og fik ordineret Barbiturater, amfetamin, og sovemedicin. Onassis blev afhængig og blev angiveligt indlagt på grund af overdosering af sovetabletter i 1988.

Referencer

Eksterne henvisninger 
 Christina Onassis (English)

Erhvervsfolk fra Grækenland
Fiskeriinspektion

Fiskeriinspektion er en inspektion af fiskeri. Sådanne inspektioner foretages i dansk regi af Søværnet ved Grønland og Færøerne. Formålet med fiskeriinspektionen er at beskytte havets ressourcer, da disse er grundlaget for Grønlands og Færøernes samfund.

Inspektionen 
Sideløbende med løsningen af de øvrige opgaver udføres kontrolbesøg på fiskerifartøjer. Enten fordi man fra Grønlands Kommandos fiskeriinspektionscenter har anmodet inspektionsenheden om at prioritere en kontrol. Eller blot som et rutinebesøg. I begge tilfælde gennemgår fiskeriofficeren skibspapirerne herunder logbøger og fangstmeldinger. Fiskeriassistenterne optæller lasten og sammen med fiskeriofficeren kontrolleres om der er divergens mellem logbogsført og -optalt fangst. Fiskeriholdet kontrollerer også om fiskeskibets redskaber overholder gældende bestemmelser. Som eksempelvis maskestørrelser i trawlposer og mærkning af krabbetejner.

Referencer 

Inspektion
Generalguvernør

Generalguvernør var en titel anvendt for den øverste civile embedsmand i en koloni, en provins eller et biland.

Nutidig anvendelse 
Titlen generalguvernør anvendes stadig. I 14 uafhængige lande i Det britiske statssamfund bruges titlen om Kronens (kong Charles III's) repræsentant.

Der er generalguvernører i Antigua og Barbuda, Australien, Bahamas, Belize, Canada, Grenada, Jamaica, New Zealand , Papua New Guinea, Saint Kitts og Nevis, Saint Lucia, Saint Vincent og Grenadinerne, Salomonøerne og Tuvalu.

Politiske embeder
Anders Stubkjær

Anders Stubkjær (født 18. april 1824 i Stubkjær, død 25. april 1902 i Holstebro) var en dansk indremissionær og medlem af bestyrelsen for Kirkelig Forening for den Indre Mission i Danmark.

Anders Stubkjær blev født i Stubkjær by i Bording Sogn som søn af gårdmand Anders Andersen og hustru An Cathrine Olufsdatter. Anders voksede op med samlesang og bøn i sit hjem, og der tåltes hverken drikkeri eller kortspil.

Anders' ældre broder Niels blev vakt gennem læsning af forskellige gudelige skrifter, og i 1846 fandt Anders ”fred med sin Gud”

Anders Stubkjær var med i Treårskrigen og fortalte om udfaldet fra Fredericia:
Så kom da endelig den 6. juli. Den nat, som var udset til, at vi skulle rykke ud, var der en stilhed blandt soldaterne, som jeg i de tre krigsår ikke havde kendt mage til. Gaderne var belagt med halm for at dæmpe larmen. Den før omtalte major holdt en lille opmuntringstale til os om aftenen og sagde: ”Vær ved godt mod, kammerater, den barmhjertige og almægtige Gud vil nok give sejr i vore hænder!” Da han var færdig og red sin vej, måtte jeg gerne fortsætte. Mange af dem, der før havde spottet mig, ville nu gerne høre, hvad jeg havde at sige.
Efter krigen begyndte Stubkjær at holde møder i sit hjem og at tage ud og prædike i forsamlinger. Da Vilhelm Beck var på sin første jyllandsrejse i 1862, blev han gjort bekendt med Stubkjær, og i 1864 blev han antaget som missionær. På dette tidspunkt var Indre Mission stadig ret ubetydelig: Der var én anden missionær og nogle kolportører. Indre Mission var også helt domineret af præsterne i bestyrelsen; men med ansættelsen af Stubkjær kom Indre Mission i levende kontakt med vækkelsen i Jylland og fik dermed sin særlige karakter af et ligeværdigt samarbejde mellem præster og lægfolk.

Andres Stubkjær kom med i bestyrelsen for Indre Mission i 1869 og sad der til sin død i 1902. Han blev nok Indre Missions mest kendte missionær og var elsket udover hele landet for sin veltalenhed og sit store lune. Dette afspejledes også ved hans begravelse, der tiltrak mange mennesker fra hele landet.

Anders Stubkjær modtog i 1901 Dannebrogordenens Hæderstegn:
Afdøde blev i Fjord benaadet med Dannebrogsmændenes Hæderstegn, hvad der vistnok nærmest var en Anerkendelse for hans ægte Fædrelandssind og store Kærlighed til vore sønderjydske Landsmænd.

Anders Stubkjær er begravet på Holstebro Nordre Kirkegård.

Noter

Litteratur 
 Anders Stubkjær: Nogle oplevelser, O. Lohses Forlag 1921, s. 76. Kristeligt Dagblads Forlag 1965
 P. Høyer-Christensen: Indremissionæren Andres Stubkjær, O. Lohses Forlag 1940
 A. Fibiger: Guds Vandringsmænd bind 2, O. Lohses Forlag 1935

Eksterne henvisninger 
 

Kristne missionærer
Missionærer fra Danmark
Indre Mission
Personer i Treårskrigen fra Danmark
Riddere af Dannebrog
Yamaha Jog

Yamaha Jog er en serie af scootere fremstillet af Yamaha siden 1983. Den aktuelle model har modelkoden CV50.

CE50 
Den første generation med modelkoden CE50, som blev produceret mellem 1983 og 1987, var en del af Riva-familien, og var mange steder kendt som Riva Jog. Modellen kørte med en luftkølet, 2-takts enkeltcylindret motor på 49 cm³ med 3,4 kW (4,5 hk) og et drejningsmoment på 5,8 Nm. Topfarten lå på 56−61 km/t. I 1986 fandtes den i rød eller gul, og i 1987 i rød eller blå.

CG50 
I 1988 blev Jog kraftigt modificeret, og fik modelkoden CG50. Motoren var den samme som hidtil, men den havde fået en mindre effektforøgelse hvilket øgede topfarten til . Modellen fandtes i følgende farver: Hvid/lilla, rød og sort.

CY50 
Det næste modelskifte fandt sted i 1992. Denne model blev den længst producerede af alle Jog'erne, helt frem til 2001. Modellen var en kraftigt faceliftet udgave af CG50, med topfart på 68−69 km/t. CY50 fandtes i mange forskellige farver.

Modeller 
 Artistic Special: 1994−1996
 Fine Selection: 1996−1998
 Space innovation: 1998−2000
 "R": 2000-
 "RR" : 2000-

Yamaha Jog i Danmark 
I Danmark har Yamaha Jog opnået kultstatus blandt unge på grund af den lave vægt og muligheder for levering af tuningsdele.

Modellen kom første gang til Danmark i 1994 under navnet Artistic Special, og i 1996 kom modellen Fine Selection på markedet. I 1998 kom Jog SI Space innovation. De ældre modeller fra 1980'erne kører stadigvæk rundt i bl.a. Indien og Libanon.

I dag kører der stadig mange Yamaha-scootere rundt, og Yamaha Jog R er blevet meget populær. Yamaha Jog RR er 45 km/t versionen af Yamaha Jog R.
Yamaha Jog R og Jog RR kører med Minarelli motorer, som er kendt for at holde længe, og være rigtig gode og lette at tune.

Specifikationer 
 Tænding: Elektronisk 
 Transmission: Variator

Hovedmål 
 Frihøjde (mm): 110
 Sædehøjde (mm): 640

Tankindhold 
 Benzintank: Fs: 3,5 liter 
 Olietank: 0,7 liter

Bremser/hjul 
 Hjulstørrelse: (For) henholdsvis (bag), 80/90-10 og 80/90-10
 Bremser: (For) henholdsvis (bag), tromle og tromle

Eksterne henvisninger 

Knallertmodeller
Jog
Celeste Holm

Celeste Holm (født 29. april 1917, død 15. juli 2012) var en oscar-belønnet amerikansk skuespiller.

Født som enebarn af en norskfødt forsikringsmedarbejder og en portrætmaler. Hun modtog sin skoleundervisning i Holland, Frankrig og USA og tog vokal- og balletundervisning som barn. Hun studerede drama ved University of Chicago og gjorde scenedebut som sytten-årig. Holm fik sin Broadway-debut i 1938 og havde stor succes i 1942 i rollen som Ado Annie i musicalen Oklahoma!. Celeste Holm filmdebuterede i 1946. Det følgende år blev hun tildelt en Oscar for bedste kvindelige birolle i Mand og mand imellem.

Holm var en talentfuld og meget alsidig skuespillerinde og nomineret til en Oscar to gange. Hun optrådte meget på scenen, tv og natklubber.

I 1979 blev Holm udnævnt til ridder af 1. klasse i Sankt Olavsordenen om fremme af norsk kultur i USA. Som en talskvinde for UNICEF, var hun i mange år en forkæmper for social retfærdighed.

Holm var gift fem gange i sit liv. Det sidste ægteskab var med den 41-årige operasanger Frank Basile, som hun giftede sig på sin 87 års fødselsdag den 29. april 2004.

Kildehenvisninger

Eksterne henvisninger 

 
 

Skuespillere fra New York
Filmskuespillere fra USA
Teaterskuespillere fra USA
Tv-skuespillere fra USA
Personer fra New York City
2001 (flertydig)

2001 har flere betydninger:

 2001 – det totusindeogførste år efter Kristi fødsel (det første år i det 21. århundrede og det 3. årtusinde)
 2001 f.Kr. – det totusindeogførste år før Kristi fødsel
 2001 (tal) – tallet to tusinde og én/ét
 2001 (album) – et album af Dr. Dre
 Rumrejsen år 2001 (2001: A Space Odyssey) – en film af Stanley Kubrick, skrevet i samarbejde med Arthur C. Clarke
 Rumrejsen år 2001 (roman) (2001: A Space Odyssey) – en roman af Arthur C. Clarke, skrevet i forbindelse med filmen af samme navn
 2001 Mars Odyssey – en NASA-rumsonde i kredsløb om Mars
De Zeven Provinciën-klassen

De Zeven Provinciën-klassen består af fire fregatter bygget til den hollandske flåde. Skibene kan bruges i alle krigsformer, men skibenes hovedstyrke ligger i luftforsvar. Muligheden for at medbringe en stab, der kan styre en større styrke til vands eller på land, foreligger. Derfor er de i Holland benævnt som luftforsvars- og kommandofregatter (Luchtverdedigings- en commandofregatten, LCF)

Platform 
Klassen blev til under en trilateral aftale mellem Tyskland, Holland og Spanien, der skulle skabe en fælles platform via firmaet Trilateral Frigate Cooperation der blev oprettet til lejligheden. I Tyskland blev resultatet Sachsen-klassen og i Spanien blev slutproduktet Álvaro de Bazán-klassen.

Stealthteknologi 
Skibene i klassen er bygget med store hensyn til stealth teknologi, der skal gøre skibet så svært at detektere som muligt. Den vigtigste komponent i skibenes stealtudrustning er muligheden for at reducere skibenes radartværsnit (RCS). Derfor er alle udvendige skot specielt vinklet, således at radarstråler bliver reflekteret i en anden retning, end den de kom fra. Missillaunchere, kanoner, redningsbåde er også bygget specielt mod stealth. Et andet punkt er også at reducere varmeudstrålingen fra skibet, således at infrarøde sensorer får formindsket mulighed for identificere skibene. Hovedproblemet heri ligger i de varme udstødningsgasser, der må igennem et kompliceret forløb, hvor det bliver blandet med koldt luft og afkølet før de bliver sendt ud af skibet.

Elektronik 
De centrale elementer i skibets avancerede elektronik er SMART-L og APAR radarsystemerne. APAR radaren befinder sig på den forreste høje mast, og SMART-L radaren befinder sig over helikopterhangaren. Begge systemer er udviklet af den europæiske rustningskoncern Thales. Hertil kommer skibets to navigationsradarer, en skrogmonteret sonar, et IFF-system, samt det infrarøde Sirius-sensorsystem. Alle fire skibe er udstyret med et bredt kommunikationssystem med blandt andet Link 11, Link 16 samt satellitkommunikation. De to første er udstyret med et noget mere omfangsrigt end de to sidste skibe, da de to første skibe er beregnet som kommandoskibe for større flåde- eller landstyrker, hvilket kræver noget mere kommunikation end normalt.

Helikopter 
Hvert skib er i stand til at medbringe en helikopter. Agterst er der placeret et større helipad med tilhørende hangar med plads til en helikopter. For tiden er helikopteren en Westland Lynx, som skal erstattes af en NHI NH90.

Skibe i klassen

Referencer, kilder og eksterne links 

 Navaltechnology: De Zeven Provinciën-klassen (engelsk) 
 ami international: De Zeven Provinciën-klassen (engelsk) 
 Kitsune: De Zeven Provinciën-klassen (engelsk) 
 Schelde Naval Shipbuilding 

Krigsskibe fra Kongeriget Nederlandene
Fregatter
Stetson Kennedy

Stetson Kennedy (5. oktober 1916 – 27. august 2011) var en amerikansk forfatter og menneskerettighedsaktivist fra Florida. Kennedy var også kendt som et foregangsland folklorist, en arbejdskraft aktivist, og miljøforkæmper. Han er forfatter til bøgerne Efter Appomattox, Palmetto Land, Southern Exposure, The Jim Crow Guide, og The Klan Unmasked. Han er medforfatter, med Peggy A. Bulger og Tina Bucuvalas, af South Florida Folklife.

Den amerikanske folkemusiker Woody Guhtrie skrev et digt om Stetson Kennedy. Billy Bragg satte melodi til digtet, og det optræder som sang på Billy Bragg & Wilcos album Mermaid Avenue, Volume 2 fra 2000.

Referencer

Eksterne henvisninger 

 Officiel hjemmeside

Faglitterære forfattere fra USA
Aktivister fra USA
Personer fra Jacksonville
Folklorister
Miljøforkæmpere
Robert Carr

Robert Carr (født 11. november 1916, død 17. februar 2012) var en britisk politiker.

Han blev valgt til medlem af Underhuset for Mitcham i 1950 og sad der indtil 1974, da kredsen blev nedlagt, og han flyttede til Carshalton. I Edward Heaths regering var Carr beskæftigelsesminister og ansvarlig for Industrial Relations Act 1971, som på den ene side indførte godtgørelse for uberettiget afskedigelse og på den anden side indskrænkede strejkeretten og stort set afskaffede eksklusivaftaler på arbejdsmarkedet.

Han var indenrigsminister i 1972-1974.

Refereanser 

Ledere af Underhuset
Indenrigsministre fra Storbritannien
Lord Presidents of the Council
Personer fra London
Samantha Fox

Samantha Karen Fox (født 15. april 1966 i London) er en engelsk popsanger og tidligere nøgenmodel.

Biografi 
Samantha Fox debuterede som topløs i avisen The Sun 16 år gammel den 22. februar 1983. Hun blev meget populær og vandt The Suns «Page Three Girl of the Year Award» i 1984 1985 og 1986. I 1996 poserede hun for tidsskriftet Playboy.

Hun udgav  debutalbumet Touch Me da hun var 20 år gammel i 1986. Musikalbumet og singlen med samme navn var en stor succes verden over og gik til tops på hitlisterne i 17 lande. Hun deltog i den britiske Melodi Grand Prix finale i 1994, hvor hun blev nummer 4. I 1987 indgik hun et samarbejde med musikproducenterne Stock Aitken Waterman som også producerede musik for kunstnere som Bananarama, Kylie Minogue og Jason Donovan. Samarbejdet forløb over flere musikalbum.

Samantha Fox udgav i 2003 en selvbiografi hvor hun afslørede at hun er lesbisk. Hun har derfor indgået partnerskab med sin manager Myra Stratton. Efter Strattons død i 2015, er Fox nu forlovet med sin svenske partner, Linda Olsson.

Diskografi 
Soloalbum
 Touch Me (1986) UK #17, US #24
 Samantha Fox (1987) UK #22, US #51
 I Wanna Have Some Fun (1988) UK #46, US #37
 Just One Night (1991)
 Greatest Hits (1992)
 21st Century Fox (1998)
 Watching You, Watching Me (2002)
 Angel with an Attitude (2005)

Singler

 «Touch Me (I Want Your Body)» (1986) UK #3, US #4
 «Do Ya Do Ya (Wanna Please Me)»  (1986) UK #10, US #87
 «Hold On Tight» (1986) UK #26
 «I'm All You Need» (1986) UK #41
 «Nothing's Gonna Stop Me Now»  (1987) UK #8, US #80
 «I Surrender (To The Spirits of the Night)»  (1987) UK #25
 «I Promise You (Get Ready)»  (1987) UK #57
 «True Devotion»  (1987) UK #61
 «Naughty Girls (Need Love Too)»  (1988) UK #31, US #3
 «Love House»  (1988) UK #32
 «I Wanna Have Some Fun»  (1988) UK #62, US #8
 «I Only Wanna Be With You» (1989) UK #16, US #31
 «But the Pants Stay On»  (1991)
 «Just One Night»  (1991)
 «Another Woman»  (1991)
 «Spirit of America»  (1991)
 «Let Me Be Free»  (1998)
 «The Reason Is You» (1998)
 «Perhaps»  (1998)
 «Angel With An Attitude»  (2005)

Eksterne henvisninger 

 
 
 

Playboy
Sangere fra England
Personer fra London
Hilary Koprowski

Hilary Koprowski (født 5. december 1916, død 11. april 2013) var en polskfødt amerikansk virologist og immunologist.

Eksterne henvisninger 

Læger fra Polen
Alla Pugatjova

Alla Borisovna Pugatjova (russisk: А́лла Бори́совна Пугачёва, engelsk translitteration: Alla Borissovna Pugacheva, født den 15. april 1949) er en russisk sangerinde og skuespiller.

Alla Pugatjova er en af de mest populære sangere i Rusland og i det tidligere Sovjetunionen, hvor hun har solgt over 250 millioner CD'er.

Hun har deltaget i Europæisk Melodi Grand Prix 1997 med sangen Prima Donna, der dog kun opnåede begrænset succes.

Hendes store popularitet i det tidligere Sovjetunionen og i Rusland har indbragt hende den russiske Fortjensmedalje for Fædrelandet. Medaljen blev overrakt af den russiske præsident Dmitrij Medvedev.

Pugatjovas sange handler ofte om kærligheden, sorgen og nostalgien.

Hun er mor til Kristina Orbakajte.

Sangere fra Rusland
Sangere fra Sovjetunionen
Deltagere ved Eurovision Song Contest 1997
Ruslands Eurovision Song Contest-deltagere
Personer fra Moskva
Australien (kontinent)

Australien (også kaldt Australia–New Guinea, Sahul, Meganesien eller Australinea) er et kontinent i Oceanien som omfatter (efter størrelse) Australiens fastland, Ny-Guinea, Tasmanien og tilstødende øer, som alle ligger på samme kontinentalsokkel. Disse landmasser er adskilt af have som ligger over kontinentalsokkelen – Arafurahavet og Torres-strædet mellem Australien og Ny-Guinea, og Bass-strædet mellem Australiens fastland og Tasmanien.

New Zealand ligger ikke på samme kontinentalsokkel og er således ikke del af kontinentet Australien, men indgår i den større region kendt som Australasien.

Oceaniens geografi
Verdensdele
Balsfjorden

Balsfjorden (samisk Báhccavuotna) er en fjord i Tromsø og Balsfjord kommuner i Troms og Finnmark fylke i Norge. Fjorden strækker sig 49 km sydover fra fjordmundingen til Nordkjosbotn i bunden af fjorden.

Fjorden har indløb mellem Balsnesodden i vest og Ytre Berg i øst et lille stykke syd for Tromsø. Vestover fra Balsnesodden går Straumsfjorden vestover langs sydsiden af øen Nordkvaløya. Mellem Ramfjordnæsset og landsbyen Andersdal på vestsiden lidt syd for mundingen går Ramfjorden østover. Den er den eneste fjordarm til Balsfjorden. På den modatte side af fjorden, over for Andersdal ligger Kobbevågen og lidt længere inde i fjorden går den ind i Balsfjord kommune.

Stornes er en bebyggelse på østsiden af fjorden lige efter kommunegrænsen og lidt længere mod syd ligger bebyggelsen Storbukta. Endnu lidt længere inde i fjorden ligger bebyggelesen Malangseidet på vestsiden. Vestsiden af Balsfjorden er domineret af høje fjelde, men ved Malangseidet går en dal over til bunden af Malangen og Nordfjorden. På den modatte side af fjorden, over for Malangseidet ligger Svartnes og her svinger Balsfjorden østover. Langs dette stykke ligger bebyggelserne Middagsbukta og Sletta og på sydsiden Sandøyra . Bebyggelsen Kantornes ligger på nordsiden og ved bygda Laksvatn lidt længere mod øst svinger fjorden sydover igen.

Storsteinnes, kommunecenteret i Balsfjord, ligger inderst i bugten Sørkjosen helt mod syd i fjorden. Herfra svinger Balsfjorden igen østover og går ind til Nordkjosbotn hvor E6 møder E8. Den inderste del af fjorden hedder Nordkjosen. E8 går langs østsiden af fjorden mod nord til Kantornes. E6 følger sydsiden af den inderste del.

Kilder og henvisninger 

 Balsfjorden på norgeskart.no

Fjorde i Troms og Finnmark
Balsfjord
Yelle

Yelle er en fransk electropop trio. Gruppen er opkaldt efter forsangeren  og er en sammentrækning af "You Enjoy Life" og "Yeah"- "Elle"(hun).

Historie 
Yelle blev blev kendt via "Myspace" i 2006 hvor hun sang frække sange imod mandschauvinisme.

I 2007 fik gruppen sit gennembrud til et større publikum i Frankrig, Canada og USA hvor deres første album Pop Up blev en store succes med electropop, rytmer og frække tekster om mænd, kvinder og sex.

Trioen spillede i september 2011 på Store Vega i København

Gruppemedlemmer 
  (født den 17. januar 1983 i Saint-Brieuc i Bretagne), sangerinde
 Jean-François Perrier (GrandMarnier), på trommer
 Tanguy Destable (Tepr), på synthesizere.

Diskografi

Album 
 2007 : Pop Up
 2011 : Safari Disco Club
 2014 : Comeplètement fou

Singler 
 2006 : Je veux te voir
 2007 : Á cause des garcons
 2007 : Parle á ma main
 2008 : Ce jeu
 2009 : Les femmes

(*) "Je veux te voir" kun downloadi Storbritannien på 7 Digital.

Referencer

Eksterne henvisninger 

 
 

Musikgrupper fra 2005
Musikgrupper fra Frankrig
Arafurahavet

Arafurahavet (indonesisk: Laut Arafura) er et randhav til Stillehavet, beliggende øst for Indonesien, syd for Ny-Guinea og nord for Australien. 

Mod vest grænser Arafurahavet til Timorhavet og Bandahavet, og mod øst danner Torresstrædet passage mod Koralhavet. 

Mod syd danner Arafurahavet den brede Carpentariabugten mellem Arnhem Land og Kap York-halvøen.

Arafurahavet er 1.290 km langt og 560 km bredt. Havet er et grundt sokkelhav med dybde på mellem 50 og 80 m. 

Indonesiens geografi
Australiens geografi
Randhave i Stillehavet
Timorhavet

Timorhavet (indonesisk: Laut Timor, portugisisk: Mar Timor, engelsk: Timor Sea) er et randhav til Det Indiske Ocean, beliggende nord for Australien og syd for øen Timor. Havområdet i øst er Arafurahavet, som er en del af Stillehavet. Den australske by Darwin er den eneste store by ved Timorhavet.

Timorhavet er 480 km bredt og dækker et område på 610.000 km². Dybeste punkt ligger i de nordlige dele af havet og er på 3300 meter. 

Under Timorhavet ligger der store olie- og gasforekomster. Australien og Østtimor er uenige om rettighederne til at udvinde olieforekomsterne, da man ikke er kommet til enighed om en delelinje i Timorhavet.

Australiens geografi
Indonesiens geografi
Randhave i Indiske Ocean
Sándor Kőrösi Csoma

Sándor Kőrösi Csoma, også kendt som Alexander Csoma de Kőrös, født Csoma Sándor (født 27. marts 1784, død 11. april 1842), var en ungarsk filolog og orientalist, forfatter til den første tibetanske-engelsk ordbog og grammatik bog. Han blev født i Kőrös, Transylvanien, Rumænien.

Eksterne henvisninger 

Filologer fra Ungarn